Tuolas
Tuolas – ežeras Lietuvoje, Ignalinos rajone, 8 km į pietus nuo Ignalinos. Ežero ilgis iš pietvakarių į šiaurės rytus – 0,76 km, plotis – iki 0,31 km. Altitudė 150,8 m. Krantai apaugę medžiais ir krūmais, neaukšti, tik vakarinis krantas aukštas. Ežerą supa Nastazavo miškas, vietomis yra įsiterpę dirbami laukai ir pievos. Šiaurės vakaruose išteka Tuolos upelis link Vajuonio ežero (Žeimenos upės baseinas). Prie ežero įsikūrę Leileikų, Žydelių ir Nastazavo kaimai. Veikia kaimo turizmo sodyba. Ežerėvardis bandomas lyginti su latv. tuols („beragis, baužas“).